פירוש נוסף ערך זה עוסק בסימן כתב המצויר באמצעות קו אלכסוני הנוטה מימין-למעלה לשמאל-למטה. אם התכוונתם לסימן כתב המצויר באמצעות כתב אלכסוני הנוטה משמאל-למעלה לימין-למטה, ראו לוכסן שמאלי.

שימוש בלוכסן בתפריט בשפה האנגלית, במשמעות "וגם"
**לוֹכסן** או **קו נטוי** (**/**) (בנוסף גם **סלש**; מאנגלית: "Slash") הוא סימן כתב המצויר באמצעות קו אלכסוני הנוטה מימין למעלה או משמאל למטה.

היסטוריה
--------

השימוש בסימן זה מקורו ברומא העתיקה והוא המקור של הפסיק (גרסה מקוצרת למעשה של הלוכסן).

שימוש
-----

הלוכסן משמש לקישור בין שתי מילים שונות או שני משפטים שונים על מנת לצרפם יחד (ולהדגיש שהמילים חליפיות במשפט / היינו ניתן לקרוא את המשפט עם כל אחת מהמילים בנפרד / ניתן לקרוא כל אחד מהמשפטים והוא חלופי למשפט שקדם לסימן הלוכסן.) לדוגמה:

הסונטות של ויליאם שייקספיר/פרנסיס ביקון הן...
### ו/או

שימוש נפוץ בלוכסן נעשה בביטוי "ו/או". לדוגמה:

הקונה ו/או המוכר ו/או השוכר רשאים כל אחד ואחד...
הביטוי הלוגי "או" מכיל גם את הביטוי הלוגי "וגם", ולכן בטקסט העוסק בלוגיקה הביטוי "א' או ב'" נכון כאשר לפחות אחד ממרכיביו נכון. עם זאת, בשאר התחומים (לדוגמה בכתיבה משפטית) נהוג ש"או" שולל את האפשרות ששתי הטענות יהיו נכונות ('אבוא אליך בשתיים או בארבע' שולל את האפשרות שאבוא בשתי השעות גם יחד) ולפיכך נחוץ הצירוף "ו/או".

### שימושים בשירה

בשירה נוטים להשתמש בלוכסן כדי לסמן את הסוף של שורה בשיר.

### מתמטיקה

במתמטיקה מסמן הלוכסן את פעולת החילוק, לדוגמה:

* *a* **/** *b* = *x* שפירושו *x* שווה *a* חלקי *b*

כמו כן משמש הלוכסן לסימון שבר, לדוגמה:

* 3**/**8 – שלוש שמיניות

יוניקוד מציע שני לוכסנים חלופיים אשר מאפשרים תצוגה משופרת של שברים: "לוכסן חילוק" (Division Slash, יוניקוד U+2215), המשמר את כיוון זרימת הטקסט בפסקה בה הוא נמצא, ו־"סוֹלִידוּס" (Solidus, יוניקוד U+2044), המזרים את הטקסט משמאל לימין:

|  |
| --- |
| תצוגה של השבר תשע שש־עשריות |
| עם לוכסן רגיל | עם לוכסן חילוק | קידוד עם לוכסן חילוק בפסקה עם זרימת טקסט מימין לשמאל |
| 9/16 | 9/16 | 16∕9 | <sub>16</sub>∕<sup>9</sup> |
|  |  | עם סולידוס | קידוד עם סולידוס |
|  |  | 9⁄16 | <sup>9</sup>⁄<sub>16</sub> |

### מחשבים

במחשבים משתמשים בלוכסן לעיתים קרובות כתו מפריד בין חלקים של נתיב (לדוגמה בנתיבי הקבצים במערכות Unix ובכתובות אינטרנט).

ברוב שפות המחשב משמש הלוכסן כאופרטור של חילוק.

בשפות תכנות רבות משמשים שני לוכסנים **//** כהתחלה של הערה בת שורה אחת.

ב-HTML ו־XML משמש הלוכסן כסימון לסיום תכונת מקטע, לדוגמה: `<b>` מסיים מקטע של טקסט מודגש שמתחיל בהוראה: `</b>`.

### תאריכים

ניתן להשתמש בלוכסן כסימן מפריד בין מרכיביו של תאריך.
לדוגמה:
לפי השיטה האירופאית לסימון תאריך "16/9/2003" ולפי השיטה האמריקאית לסימון תאריך "9/16/2003" יסמל את היום ה-16 בחודש ספטמבר בשנת 2003.

על פי הסימון בבריטניה הסימון *7/8 May* משמעו הלילה שבין ה-7 ל-8 במאי, בעוד שהסימון *7-8 May* משמעו שני הימים גם יחד.

### סימון מטבעות בריטיות

בטרם עברה בריטניה לשיטה העשרונית נהגו לסמן בלוכסן את ההבדל בין לירות שטרלינג, שילינגים ומטבעות פני
(המקף מסמן 0).

|  |  |
| --- | --- |
| 2/6 | שני שילינג ושישה פני |
| 10/- | עשרה שילינג |
| £1/19/11 | ליש"ט אחד, 19 שילינג ו-11 פני |

ראו גם
------

* לוכסן שמאלי

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **לוכסן** |
| ויקישיתוף תמונות ומדיה בוויקישיתוף: **לוכסן** |

* פנייה המיועדת לגבר וגם לאישה, באתר האקדמיה ללשון העברית, 25 במרץ 2010
* לוכסן, באתר האקדמיה ללשון העברית, 29 בינואר 2013 (סימן הלוכסן אינו נכלל בכללי הפיסוק של האקדמיה)
* סימן הלוכסן, באתר אאא בית לטיפוגרפיה עברית